Cyril weier om vrae oor Ace te beantwoord | Netwerk24
Deur Christiaan du Plessis 06 Mei 2021 19:51
Pres. Cyril Ramaphosa het Donderdagaand by 'n Moslemse iftar-geleentheid geweier om vrae te beantwoord oor Ace Magashule, geskorste sekretaris-generaal van die ANC.
Ramaphosa is tydens die iftar, waartydens Moslem-gelowiges met sonsondergang die einde van die vas vir die dag in die maand van Ramadaan vier, by die Islamia-kollege in Kaapstad deur joernaliste voorgekeer.
Op 'n vraag oor die Magashule-kwessie het hy net sy hand gewaai. Hy het ook nie gereageer op 'n vraag oor of hy gaan optree teen Magashule synde dat dié hom probeer skors het nie.
Die iftar-geleentheid is deur Faiez Jacobs, ANC-LP, en die Moslem Geregtelike Raad aangebied.
Magashule en ander ANC-lede wat teregstaan vir korrupsie en ander ernstige aanklagte, is Woensdag per brief oor hul skorsing ingelig nadat hulle nie binne 30 dae hul poste ontruim het nie.
Magashule sal glo steeds sy volle salaris ontvang.
Die grasietydperk is vroeër deur die ANC se nasionale uitvoerende komitee (NUK) aangekondig.
In 'n wending het Magashule ten spyte van sy eie skorsing in twee uitgelekte briewe vir Ramaphosa as president van die ANC "geskors".
Die NUK sal na verwagting eerskomende naweek oor die opsystaan-kwessie vergader nadat die party se nasionale werkkomitee na berig word Maandag besluit het dié lede wat nie hul poste vrywillig ontruim het nie, moet geskors word.